Eva Kjer Hansen (V), 2009-05-07:
SF har begået et beslutningsforslag gående ud på, at regeringen skal pålægges at anvende 10 pct. af den direkte landbrugsstøtte til andre formål, nemlig til programmer med særlige fødevarerelaterede eller miljømæssige egenskaber.
Til dem, der måtte vente i spænding, vil jeg skynde mig at sige, at regeringen hverken finder beslutningsforslaget nødvendigt eller hensigtsmæssigt og er imod det pågældende beslutningsforslag.
Det virker, som om beslutningsforslaget er blevet til lidt i hast, for SF taler om en frivillig modulation, og dermed er der tale om en sammenblanding af tingene, som gennemført i sundhedstjekket.
Modulation er den obligatoriske reduktion af al direkte støtte til landmændene.
Den er obligatorisk og betyder, at støttemidler føres over i landdistriktsprogrammet, og dér fordres der en national medfinansiering.
Det vil sige, at pengene bliver i den såkaldte søjle 1 - de bliver ikke overført til søjle 2 - hvor de skal forvaltes separat fra landdistriktsprogrammet.
Det er blot for at få sat de her ting på plads.
Der er en anden markant fejl i beslutningsforslaget fra SF.
Der skal således ikke tilvejebringes 250 mio. kr. i en national medfinansiering oveni de eventuelle 750 mio. kr.
Regeringen har som bekendt netop lanceret vores udspil »Grøn Vækst«, hvori vi tager hånd om de miljø- og naturmæssige udfordringer, der er.
Det drejer sig om behovet for bedre beskyttelse af natur og miljø, behovet for bedre vandmiljø, mindre udledning af pesticider, behovet for at reducere udledningen af drivhusgasser og behovet for at opretholde et konkurrencedygtigt fødevareerhverv, som kan levere fødevarer af høj kvalitet på de globale markeder.
Vi har i udspillet »Grøn Vækst« fået kortlagt, hvad finansieringsbehovet er for at adressere de her udfordringer, og der afsættes i alt 13,5 mia. kr. til »Grøn Vækst« i perioden 2010-2015.
»Grøn Vækst«-finansieringen på de her ca. 13,5 mia. kr. kommer bl.a. fra EU.
Under sundhedstjekket kom der flere midler til rådighed under landdistrikterne via den obligatoriske modulation, og så kom der også den her mulighed for at anvende op til 10 pct. af den direkte landbrugsstøtte til f.eks. miljøformål.
Finansieringen af de 13,5 mia. kr. sker i første omgang ved fuld hjemtagning af alle landdistriktsmidler, der er til rådighed i perioden frem til 2013, og den resterende EU-finansiering til »Grøn Vækst« kommer fra anvendelse af artikel 68-midler svarende til 1,6 pct. af den direkte støtte.
Det er midler, der kommer fra en uforbrugt pulje fra enkeltbetalingsordningen, og det vil sige midler, der ikke tages fra den direkte støtte til landmændene.
Når regeringen afviser det fremsatte beslutningsforslag, er det dels, fordi vi således har fundet finansiering til de mange initiativer i »Grøn Vækst«, dels på grund af den finansielle situation, som landbruget befinder sig i.
Vi taler om et erhverv, der er i en meget økonomisk hårdt betrængt situation, og derfor ønsker vi ikke yderligere at udnytte den mulighed, der ligger i artikel 68 for at reducere støtten - altså ikke ud over de 1,6 pct., der ligger i den uforbrugte pulje fra enkeltbetalingsordningen.
Det er den linje, regeringen vil føre i »Grøn Vækst«-forhandlingerne, og derfor bliver det jo rigtig interessant at følge debatten i Folketingssalen her i dag om SF's beslutningsforslag for at høre, hvad ordførernes linje vil være, som jo dermed også vil være et udtryk for, hvad partiernes interesse er i forbindelse med »Grøn Vækst«-forhandlingerne.